**carpe diem**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zilele sunt la fel

albe

negre

cu monoclu gri

ceasul mormăie monoton

aceleași cuvinte la nesfârșit

tic-tac

m-am săturat

să tac

de ploaie

de caniculă

de mersul pe jos

duminicile în frac de pinguin

sunt toate la fel

vreau să mă ridic pe degete

ca o balerină

să-ncerc să-ți ating puful

fără să te transform în păpădie

cât de mult te visez

știu

de obicei îngerii nu zboară atât de jos

să-i pot atinge cu buzele gândului meu

dar te vreau

astăzi

poate ar trebui să mor

să renasc în tine

mai viu decât am trăit vreodată

poate doar aș săruta moartea fără s-o îmbrățișez

cred că se poate

deși în natură

specimenele cele mai frumoase sunt și cele mai letale

îmbrățișează-mă

să nu ratez eternitatea

\*\*\*

diagnostice fără substrat

îşi trec tăvălugul neliniştii

peste prezentul căruia nu ştiu dacă-i aparţin

erori pe care nimeni nu mi le tălmăceşte

se aliniază planete stranii prevestind inevitabilul

dar eu am învăţat să râd

îngerul meu

râsul sfidează hotarul existenţei

al cărui început şi sfârşit eşti

ziua de mâine nu mi-o închipui

clipa aceasta e tot ce am

multicoloră ca viaţa însăşi

mă voi întoarce în ţara de unde vin

într-o zi a făgăduinţei

dar niciodată fără tine

acum nu mă întrerupe

negociez tratatul nostru de veşnicie

şi stabilesc destinaţii

ioan grigoraș liliana trif